Il-Gvern ħabbar li kmieni dalgħodu miet pazjent Libjan li l-Erbgħa li għadda nġieb Malta għall-kura wara li ndarab gravi fil-ġlied qalil tal-aħħar jiem fil-Libja. Fi stqarrija intqal li minnufih bdiet ħidma kkordinata bejn l-Ambaxxata Libjana f’Malta, id-Dipartiment tas-Saħħa, il-Ministeru tal-Affarijiet Barranin u l-Pulizija biex isiru l-arranġamenti kollha meħtieġa. Fl-aħħar jiem inġiebu diversi persuni għall-kura kemm fl-Isptar Mater Dei kif ukoll fl-isptar Saint James. Sorsi infurmati qalu li l-pazjent li miet, kien fit-taqsima tal-kura intensiva bi ġrieħi gravi f’rasu.